Nemmersdorfmassakren

Nemmersdorfmassakren den 21. oktober 1944 skjedde i Nemmersdorf i Østpreussen (dagens Mayakovskoye, Kaliningrad oblast), og landsbyen var en av de første etniske tyske landsbyene som ble underlagt Den røde armé under andre verdenskrig. Byen var åsted for en massakre på tyske sivile, samt franske og belgiske krigsfanger, utført av sovjetiske soldater. Dødstall og fakta rundt hendelsen er omstridt, og antall drept er estimert til å være mellom 64 og 71. Massakren ble brukt av tyske propagandister for å skremme den tyske befolkningen og å øke motstanden mot den sovjetiske frammarsjen. Sovjethærens arkiver har blitt tilgjengelige for forskere etter Sovjetunionens fall, og flere nye verker som omhandler hendelsen blir i dag publisert.

2. bataljon av den 25. gardenes panserbrigade, som tilhørte 2. gardenes panserkorps av 11. gardehæren, krysset Angerappbroen og etablerte et brohode på den venstre elvebanken den 21. oktober 1944. Tyske styrker forsøkte å ta tilbake broen, men flere angrep slått tilbake av sovjetiske panservogner og støttende infanteri. Under et luftangrep søkte en rekke sovjetiske soldater ly i en improvisert bunker, der det allerede befant seg omtrent 14 menn og kvinner av lokalbefolkningen. Ifølge vitnesbyrd fra en alvorlig skadet kvinne, Gerda Meczulat, så skjøt sovjetiske soldater alle sivile i bunkeren for å ta plass i den selv. Med nattens utbrudd ble den 25. panserbrigaden beordret til å slå retrett over elven, og ta forsvarsposisjoner langs Rominte. Wehrmacht gjenvant kontroll over Nemmersdorf, og oppdaget så massakrene og mange drepte sivile. Den tyske soldaten Günter Koschorreks dagbok gjenforteller hans oppdagelse av en gammel mann som «hadde fått sin hals gjennomboret av en høygaffel, slik at hele kroppen hang fra en låvedør… Det er umulig for meg å beskrive de fryktelige synene vi så i Nemmersdorf». Andre vitner fortalte om flyktninger som ble kjørt over av sovjetiske panservogner, og sivile som ble pløyd ned av maskingeværild mens de flyktet for sine liv over broen som ledet ut av byen. Etter krigen vitnet den tidligere tyske stabssjefen for den 4. tyske hæren, generalmajor Erich Dethleffsen, foran et amerikansk tribunal i Neu-Ulm i Tyskland:
Når russiske styrker midlertidig ankom Nemmersdorf i oktober 1944 torturerte de sivile, spesifikt så spikret de dem til låvedøren, og skjøt dem. Et stort antall kvinner ble voldtatt og deretter skutt. Under denne massakren skjøt også de russiske soldatene omtrent femti franske krigsfanger. Innen 48 timer gjenvant Wehrmacht kontroll over området.

Det tyske propagandamaskineriet tok umiddelbart tak i hendelsen og brukte dem som bevis på sovjetisk brutalitet. Et ekspertteam ble organisert, med personer fra nøytrale land, for å undersøke hendelsen, men klarte ikke gi hendelsen internasjonal oppmerksomhet. Innad i Tyskland var propagandakampanjens resultat polarisert. Selv om propagandaen førte til en økning av frivillige for Volkssturm, så førte også hendelsen til at den østprøyssiske befolkningen, samt de i andre østtyske provinser, flyktet i hopetall vestover, i håp om å unngå en lik skjebne. Dette førte til at store transportknytepunkt ble fastkjørt, og hindret bevegelsen av soldater og forsyninger.Tyskerne hevdet at flesteparten av de 653 innbyggerne i Nemmersdorf ble drept, mens sovjetiske arkiver viste kun 20 til 30. Det var en utbredt tanke at tyskerne hadde overdrevet dødstallene, og lagt de sammen med andre forbrytelser begått av sovjeterne, for å øke omfanget av massakren. Enkelte hevder også at det tyske militæret brukt sivile som skjold for et av angrepene på Angrapabruen. Det sovjetiske tallet på 20–30 drept er sannsynligvis også like fjernt fra virkeligheten, siden Sovjetunionen var kjent for å ta store friheter i tallføring, selv i offisielle arkiv. Det faktiske antallet drepte er sannsynligvis et sted midt mellom de to.


== Se også ==
Fordrivelsen av tyskere etter andre verdenskrig


== Referanser ==


== Litteratur ==
Brandenburg, Christel Weiss and Dan Laing. Ruined by the Reich: Memoir of an East Prussian Family, 1916-1945. McFarland & Company; ISBN 0-7864-1615-7
Hinz, Thorsten. Eines der düsteren Kapitel - Nemmersdorf: Neue Aspekte eines Verbrechens, in www.jungefreiheit.de 47/97 14. november 1997
Reisch, Joachim. `Perkallen Versunkenes Paradies in Ostpreußen´ Landgut und Pferdegestüt zwischen Rominten und Trakehnen - Dokumentation (1999)
Arkivert nettside som viser forskjellige rapporter om Nemmersdorf
Den tyske tv-kanalen ZDF: Die Wahrheit über Nemmersdorf